
Verfasser. 


Prooemium 


P  ost  tot  tantosque  labores  ultimum 
tandem  adgredior,  ut  legibus  academicis 
satisfaciam;  bis  enim  sancitum  est,  ut 
quilibet  Medicinae  Doctoris  lauream  ad- 
spiraturus  objectum  aliquod  ex  vastissimo 
campo  artis  medendi  desumtum  publicae 
submittat  disquisitioni.  Ex  hoc  in  mate¬ 
riem  dissertationis  lrnjus  selegi  dysente¬ 
riam,  cum  plures  morbo  hoc  adfectos 
mensibus  Augusto  et  Septembri  anni  prae¬ 
terlapsi  rure  degenti  mihi  observandi 
larga  erat  occasio.  Lector  benevole !  sus¬ 
cipe  benigno  primitias  hasce  pagellas  ocu¬ 
lo,  nolique  a  medico  tirone  aliquid  per- 

fecti  aut  inauditi  exspectare ,  neque  obli¬ 
viscere,  quantis  diversarum  circumstan¬ 
tiarum  angustiis  dissertationem  inaugura- 
lem  conscripturus  prematur. 

1 

Viennae  die  25-  Januarii  1839« 


Etymologia  et  definitio. 


i  dysenteria  (a  vocabulis  graecis  :  Suq  difficilis  et 
evrepov  intestinum  compositum)  designat  secundum  ety¬ 
mon  difficultatem  intestinorum.  Fluxus  dysentericus  , 
fluxus  cruentus  cum  tenesmo  ,  rheumatismus  intestino¬ 
rum  exprimunt  eandem  passionem. 

In  genere  est  morbus  febrilis  cum  eminente  adfec- 
tione  inflammatoria  intestinorum  crassorum  ,  cum  excre- 
tionibus  alvinis  diverse  alienatorum  humorum  cum  do¬ 
loribus  lancinantibus  colicis  et  tenesmo.  Auctores  cele¬ 
berrimi  hujus  morbi  naturam  vario  modo  exposuerunt. 

Celsus  tormina  per  exulcerationem  intestinorum 
inducta  dysenteriam  nominat  ;  Galenus  fere  eandem 
opinionem  ac  Celsus  habuit;  Wellis  et  Sydenham 
opinionem  de  ulceratione  intestinorum  in  dubium  voca¬ 
bant;  Bonnet  et  Pringle  secundum  inquisitiones 
laboriosas  confirmabant,  ulcerationem,  quam  veteres 
dysenteriae  causam  efficientem  putabant,  nonnisi  effectum 
hujus  morbi  esse ;  Cullen  et  Hufeland  dysente¬ 
riam  pro  spastica  affectione  intestinorum  crassorum  ha¬ 
bebant ;  Fridericus  Hoffmann,  P.  Franc  jam 
cognoscebant  naturam  inflammatoriam  hujus  morbi.  Ob¬ 
servatio  autem  rigor osa  et  exactum  examen  hujus  morbi 
causarum  et  symptomatum ,  et  analogia ,  quam  cum  in¬ 
flammationibus  membranarum  mucosarum  in  aliis  parti¬ 
bus  ostendit ,  nec  non  sectiones  cadaverum  nobis  ma¬ 
nifeste  demonstrant  atque  declarant,  hunc  morbum 
phlogosim  esse,  quae  membranas  mucosas  qua  sedem 
suam  agnoscit. 

Hypotyposis. 

Dysenteria  non  raro  repente ,  quin  certa  quaedam 
signa  eam  adpropinquantem  indicantia  praecedant,  ho- 

mines  invadit;  multo  frequentius  autem  prodromi  varii 
per  brevius  aut  longius  tempus  durantes  obveniunt.  Huc 
pertinent  praeter  varia  symptomata  catarrhalia  vel  rheu-^ 
matica,  appetitus  prostratus,  lingua  mucosa,  inpura,  sa¬ 
por  fatuus,  sensus  pressionis  in  regione  epigastrica, 
nausea ,  vomituritio ,  flatulentia  ,  dolores  lancinantes 
in  regione  umbilici ,  inclinatio  in  diarrhoeam ,  nonnun- 
quam  etiam  in  alvi  constipationem.  Hisce  symptomati¬ 
bus  sese  associant  coenaesthesis  alterata,  morositas  ani¬ 
mi  ,  somnus  inquietus ,  sensus  tensionis  in  artubus,  in¬ 
tercurrens  horror  aut  horripilatio  ,  pulsus  frequentiores^ 
e.  s.  p.  quae  omnia ,  quo  propior  dysenteriae  invasio  , 
eo  luculentius  in  conspectum  veniunt. 

Morbus  ipse  incipit  cum  frigoremoderato  et  sub- 
sequente  aestu,  i.  e.  cum  febri,  cui  deinde  caetera 
dysenteriae  symptomata  essentialia  accedunt,  nempe 
alvi  excretiones  adauctae ,  dolores  colici  lancinantes  in 
abdomine  et  tenesmus. 

I.  Febris ,  ni  semper,  plerumque  tamen  dysente¬ 
riam  concomitans  symptoma  est,  quae  quoad  charac¬ 
terem  admodum  variare  potest,  semper  vero  ejus  cogni¬ 
tio  summi  momenti  est,  nam  ejus  vehementia  et  cha¬ 
racter  gradum  et  naturam  topicae  adfectionis  tractus  in¬ 
testinalis  accurate  designat.  Haec  febris  ,  quae  tantum 
in  morbo  mitissimo ,  ut  sub  simplici  catarrho  miti  reve¬ 
ra  deflcit ,  quoad  typum  continua  remittens  est ,  quoad 
characterem  autem  plerumque  catarrhosa;  remissiones 
conspicuas  celebrat  mane ,  exacerbationes  vespere,  quo 
tempore  etiam  localis  passio  ingravescit,  eodemque 
modo  decurrit ,  ac  solvitur,  quam  illa,  quae  catarrhos 
acutos  comitatur.  Haec  tamen  febris,  licet  plerumque 
sub  forma  catarrhosae  obveniat,  eandem  formam  ubi¬ 
que  et  semper  non  retinet ,  sed  non  raro  in  inflamma¬ 
toriam,  nervosam,  putridam  et  longe  plurimum  in  gas¬ 
tricam  vertitur,  vel  nota  gastrica  jungitur,  cum  functio¬ 
nes  organorum  adfectorum  digestioni  et  assimilationi  di- 

catorum  facile  turbentur,  eoque  sordes  varias  in  pri¬ 
mis  viis  provocent. 

II.  Numerus  alvi  secessuum  determinari  non  po¬ 
test  ,  inoclo  decies ,  modo  centies  intra  nyctemerum 
alvus  movetur.  Aeger  aut  continuo  suppositorio  insi¬ 
det,  aut  hoc  vix  remotum  iterum  postulat.  Numerus 
illorum  semper  cum  morbi  gradu  et  periculo  in  aequali 
ratione  existit.  Quantitas  excreti  singulis  vicibus  ad¬ 
modum  varia,  et  plerumque  exigua  est,  ita,  ut  solum 
frequentia  secessuum  ejus  molem  augeat. 

III.  Dolores  sunt  vehementes ,  colici ,  lancinantes 
et  cuilibet  alvi  dejectioni  reiterandae  immediate  prae¬ 
cedunt,  in  regione  umbilici  concentrantur  plerumque, 
a  qua  deinde  in  reliquum  abdomen  diffunduntur,  et  eo 
vehementiores  evadunt,  quo  altior  morbi  gradus,  et 
quo  magis  ad  enteritidem  adpropinquat  localis  ad- 
fectio. 

IV.  Tenesmus ,  seu  desidendi  cupiditas  continua 
ac  molesta,  non  raro  per  ipsas  evacuationes  lenitur, 
vel  etiam  pro  momento  tollitur ,  frequentius  vero  con¬ 
tinuo  perstat,  et  eo  gravius  redit,  prouti  nova  dejectio 
imminet.  Frequentius  tenesmus  non  solum  ad  intesti¬ 
num  rectum  restringitur,  sed  etiam  ad  vesicam  urina¬ 
riam  extenditur  et  spasmum  vesicae,  indeque  strangu¬ 
riam  causat.  Sub  hac  continua  et  saepissime  irrita  de¬ 
sidendi  cupiditate  quandoque  intestinum  rectum  inflam¬ 
matum  prolabitur,  quod  phaenomenon  praesertim  apud 
infantes  non  raro  observandum  est. 

Hisce  symptomatibus  essentialibus  multa  quoque 
alia  et  quidem  diversissima  sese  associare  possunt,  nam 
diversus  character  febris  dysenteriam  concomitantis 
etiam  diversissima  sjrniptomata  in  conspectum  provocat, 
ex  qua  causa  dysenteriam  rheumaticam,  inflammatoriam, 
biliosam,  verminosam  et  malignam,  sub  quibus  formis 
frequentissime  solet  occurrere,  quidquam  fusius  per¬ 
tractabo. 

a)  Dysenteria  rheumatica 

Nomine  dysenteriae  rheumaticae,  seu  simplicis, 
illam  intelligo  intestinorum  adfectionem  rheumaticam, 
quae  non  in  statu  inflammatorio  eorundem  consistit,  sed 
solummodo  vitam  membranarum  sensibilem  et  irritabi¬ 
lem  insigni  modo  exaltatam  prae  se  fert,  quin  vita 
earundem  vegetativa  aliquam  experiatur  mutationem. 
Vocatur  hic  morbus  etiam  dysenteria  catarrhoso  -  rheu¬ 
matica;  rheumatismus  intestinorum,  febris  dysenterico- 
rheumatiea.  Hic  morbus  incipit  cum  lassitudine ,  ce¬ 
phalaea  frontali,  gravedine  capitis,  lingua  alba ,  tensio¬ 
ne  molesta  in  cervice  et  in  extremitatibus ;  accedunt 
deinde  tormina  et  tenesmus,  quae  symptomata  stato  tem¬ 
pore  perfecte  intermittunt;  alvi  dejectiones  sunt  cre¬ 
berrimae,  mucosae,  aquosae,  morbo  jam  diutius  du¬ 
rante  non  raro  sanguine  tinctae.  Febris  comes  lucu¬ 
lentas  agnoscit  intermissiones ,  faciem  modo  rheumati¬ 
cae,  modo  catarrhosae  prae  se  ferens.  Accedunt  saepe 
alia  symptomata  catarrhalia,  aut  rheumatica,  quam  ob 
rem  tussis,  coryza,  odontalgia,  dysphagia  hunc  mor¬ 
bum  concomitari  solent.  Quae  dysenteriae  rheumati¬ 
cae  a  catarrhali  constituere  solent  differentiam,  se¬ 
quentia  sunt :  In  dysenteria  rheumatica  tormina  et  te¬ 
nesmus  acriores,  dejectiones  mucoso -serosae  parcio¬ 
res,  quam  in  catarrhali  esse  solent;  utramque  insuper 
symptomata  vel  catarrhalia,  vel  rheumatica  variarum 
partium  praecedunt  et  concomitantur.  Quodsi  statim 
ab  initio  hujus  morbi  medicina  et  diaeta  corresponden- 
tes  adhibentur ,  non  raro  intra  nyctemerum  motis  su¬ 
doribus  absque  omni  periculo  solvitur ;  incongrue  aut 
serius  profligata,  favente  quoque  dispositione,  in  dy¬ 
senteriam  abit  utplurimum  inflammatoriam,  nec  non  in 
dysenteriam  chronicam ,  quae  ambae  facili  modo  meta¬ 
stases  ad  partes  nobiliores  producere  valent.  Qui  ex 
hoc  morbo  convaluerant  aegri,  quandoque  blennorrhoea 

pulmonum,  aurium  tinnitu,  baryecoia  etc.  adficiuntur, 
quandoque  enteroblennorrhoeam  vel  lienteriam  qua 
posthuma  agnoscunt  mala. 

b)  Dysenteria  inflammatoria. 

Nomine  dysenteriae  inflammatoriae  illam  speciem 
dysenteriae  intelligimus ,  ubi  localis  adfectio  inflamma¬ 
torio  statui  proxime  accedit,  cum  febri  inflammatoria 
concomitante.  Haec  dysenteria  plerumque  absque 
signis  prodromis,  sed  derepente,  febri  valida  stipata 
intrare  solet.  Febris  nimirum  valido  horrore  incipit, 
quem  urens  excipit  calor  $  pulsus  tanguntur  frequentes 
pleni,  duri,  fortes,  quandoque,  et  praeprimis,  si  en¬ 
teritidis  faciem  induit,  contracti,  spastici,  tensi 5  cutis 
sicca  ardet;  lingua  arida,  sitis  vehemens,  cephalaea  dira 
exoriuntur 5  dolor  in  abdomine  fixus  et  assiduus,  vix 
remittens,  et  si  remittat,  saltem  non  intermittens ,  sub 
adtactu  abdominis  tumiduli  etiam  sub  levissimo  exaspe¬ 
rans  ab  aegro  persentitur.  Accedunt  saepe ,  doloris 
immanis  causa,  convulsiones,  tremores  artuum  et  lipo- 
thymia  5  miser  vultu  distorto,  cruribus  surisque  adtrac- 
tis,  furibunde  vel  taciturne  desipiens  sudore  madidus 
frontali,  involuntarios  exprimens  ejulatus,  summa  an¬ 
xietate  correptus  jacet.  Urgetur  frequentissima  ad  alvum 
deponendi  cupiditate,  quae  vero  deponuntur,  vel  par¬ 
cam  tantum  cruoris  quantitatem,  vel  plane  nihil  conti¬ 
nent.  Ructus  inanes ,  vomituritiones  repetitae,  ipse- 
que  vomitus  in  obtutum  veniunt.  Urinae  parcae  et  ru¬ 
brae  evadunt.  Corripit  hic  morbus  homines  juniores 
robustos  ,  plethoricos,  constitutione  epidemica  inflam¬ 
matoria  imperante  ,  tempore  ut  plurimum  hyberno  ,  ver¬ 
nali,  vel  autumnali  5  oritur  saepe  acrimonia  humorum 
interaneorum,  aut  inepta  medicina  stimulante.  Solvitur 
fortuna  favente  intra  septem  dierum  spatium  evacuatio¬ 
nibus  criticis,  aut  aegrum  non  raro  gangraena  acce¬ 
dente  necat. 

c)  Dysenteria  biliosa. 

Sub  dysenteria  biliosa  illam  speciem  rheumatismi 
intestinorum  intelligiinus  ,  quae  nota  biliosa  stipata  est. 

Incipit  cum  cephalaea  vertiginosa ,  anorexia  ,  sic¬ 
citate  et  flavedine  linguae  ,  amarore  oris  ,  dolore  ven¬ 
triculi  levi,  fugaci}  accedunt  deinde  horripilationes, 
quas  paulo  post  gravissimus  aestus  comite  cephalaea 
dira  sequitur  }  febris  exoritur  vehemens  cum  pulsibus 
frequentibus,  plenis,  nunc  liberis,  nunc  suppressis, 
cum  siti  ingenti  in  acidula  directa ,  adsunt  signa ,  quae 
hepatis  statum  irritativum,  bilem  nimis  copiosam  et 
acrem  in  primis  viis  aut  sursum  aut  deorsum  turgescen¬ 
tem,  quae  materiae  biliosae  regressum  in  sanguinem 
comprobant.  Oriuntur  dolores  abdominis  momento  ante 
dejectionem  et  sub  ea  ipsa  intensissimi,  qui  praesertim 
alvi  dejectione  peracta  remittunt.  Exsurgent  saepe  nau¬ 
sea,  vomituritiones,  imo  ipse  vomitus  biliosus  $  alvi 
dejectiones  frequentissimae  coloris  flavi,  viridis,  quin 
imo  sanguinolentae  adparent  ,  quae  ergo  dolentissimum 
tenesmum  provocant.  Urinae  missae  colore  croceo  tinc¬ 
tae  observantur.  Haec  dysenteriae  species  praecipue 
magno  cum  furore  in  zonis  torridis  grassatur }  apud  nos 
utplurimum  mense  Julio  et  Augusto  exoritur,  mitiusque 
quam  in  illis  regionibus  decurrit  atque  ad  finem  ver¬ 
gente  autumno  emoritur.  Haec  dysenteria  transitum  in 
dysenteriam  bilioso- inflammatoriam  aut  bilioso -sep¬ 
ticam  amat,  quandoque  in  febrim  intermittentem  quar¬ 
tanam  aut  tertianam  abire  solet. 

dj  Dysenteria  maligna. 

Sub  dysenteriae  malignae  titulo  quamcunque  dysen¬ 
teriam  charactere  adynamico  incedentem  intelligiinus. 
Agnoscit  hic  morbus  modificationes  varias ,  quibus  ad- 
numerantur  sequentes :  D}^senteria  putrida ,  nervoso  - 
putrida,  nervosa  et  harum  cum  reliquis  dysenteriae  spe- 

ciebus  combinationes  ,  praecipue  dysenteria  bilioso -pu¬ 
trida.  Dysenteria  maligna  vel  primario  modo,  vel  se¬ 
cundario  occurrere  potest. 

Symptomata  dysenteriae  malignae  primariae  sunt 
sequentia:  Omnium  primo  subitanea  virium  muscula¬ 
rium  praep rimis  prostratio  sine  causa  cognita  ,  prae¬ 
cordiorum  magna  anxietas  ,  indifferentia  erga  omnes 
res  externas  ,  animi  dejectio  ,  morbi  patientia  et  tole¬ 
rantia  facilis  exoriuntur  }  dolor  in  intestinis  cum  pericu¬ 
lo,  quod  minatur,  pari  passu  non  incedit,  nam  sunt  saepe 
aegri,  qui  de  dolore  vix  queruntur,  quum  e  contrario 
aliis  dolor  fere  intolerabilis  fit  5  apud  nonnullos  abdo¬ 
men  meteoristice  expansum ,  apud  alios  molle  est  5  aliis 
regio  epigastrica,  nec  non  hypochondriaca  dextra  mul¬ 
tum  dolet.  Secessus  alvi  modo  frequentissimi ,  mere 
aquosi ,  aut  sanguinei  5  aut  aquoso  —  sanguinei  sunt , 
modo  alvus  ad  nigrum,  ad  flavum,  aut  ad  viridem  co¬ 
lorem  vergens ,  materiam  chocolatam  et  sanguinem  re¬ 
ferentem  admixtam  habet*  semperque  ultra  modum  foe¬ 
tet}  modo  nil  ferme  aegri  alvo  deponunt,  et  intolerabili 
tantum  tenesmo  torquentur.  Urinae  sunt  lutosae ,  tur¬ 
bulentae  ,  aut  earundum  integra  retentio  animadvertitur. 
Febris  continua  remittens ,  inordinatas  amans  exacerba¬ 
tiones,  adest}  pulsus  sunt  utplurimum  debiles,  inyuri , 
parvi,  inordinati}  cutis  aspera,  sicca}  calor  ejus  mor¬ 
dax,  sudore  viscido  tecta}  lingua  arida,  fusca}  sitis 
vix  fallenda}  dentes  sordidi}  cephalaea  occipitalis  ob¬ 
tusa,  temulentia  capitis  cum  stupore}  accedunt  saepe 
singultus ,  nausea ,  vomitus  materiae  viridis  ,  fuscae , 
foetidissimae}  superveniunt  deliria,  convulsiones  mo¬ 
mentaneae,  crebra  animi  deliquia }  haemorrhagiae  e  ca¬ 
vis  narium ,  oris ,  urethra  et  utero  }  quandoque  milia¬ 
ria,  petechiae,  morbilli  et  aphthae  oris. 

Occurrit  hic  morbus  apud  individua  malis  prae¬ 
gressis,  aerumnis  etc.  jam  antea  multum  debilitata,  in 
locis,  ubi  aer,  praeterquam  quod  aestuet,  simul  hu- 


14 

mitius  est,  aut  corruptus,  praep rimis  vero,  ubi  efflu¬ 
viis  putrescentibus  scatet  5  hinc  saepissime  in  locis  de¬ 
pressis,  humidis,  in  India  occidentali,  in  militum  ca¬ 
stris,  nosocomiis  male  gubernatis  et  ergastulis  occur¬ 
rere  solet. 

Si  anxietas  imminuitur,  abdomen  mollius  fit,  uri¬ 
nae  facile  mittuntur,  debilitas  decrescit,  et  somnus 
naturalis  reficiens  accedit ,  sanationis  spes  adfulget.  Si 
e  contra  singultus  frequentior  fit,  tensio  abdominis  au¬ 
getur  ,  lingua  siccior  nigrescit ,  maculae  lividae  et  ni¬ 
grescentes  in  superficie  corporis  exoriuntur,  mors  fere 
inevitabilis. 

Dysenteria  maligna  secundaria  iisdem  fere  sym¬ 
ptomatibus  incedens  tardius  decurrit,  difficile  sana¬ 
tur,  et  si  solvitur,  convalescentia  tardo  passu  inse¬ 
quitur. 

e)  Dysenteria  verminosa . 

Existit  quoque  praeter  adlatas  dysenteriae  species 
alia  sic  dicta  verminosa,  alio  sub  coelo  frequentissima. 
Quod  si  sub  d}senteria  vermes  secedunt,  triplex  casus 
observari  licet: 

cO  fit  nonnunquam ,  ut  praesente  morbo  vermino¬ 
so  ex  irritatione  intestinorum  per  vermes  inducta  dysen¬ 
teria  exoriatur.  Haec,  vermibus  expulsis,  utpote  sympto¬ 
matica  sanabitur  5 

(3)  existunt  saepe  morbi,  uti  dysenteria  biliosa, 
inflammatoria,  maligna,  in  quibus  ab  aegris  vermes, 
quin  ulla  in  hisce  subjectis  morbi  verminosi  vestigia 
antehac  animadversa  fuerint,  vomitu  ejiciuntur.  Hoc 
symptoma  morbum  facile  exasperare  potest,  quin  the¬ 
rapiam  mutet  5 

y)  in  regionibus  depressis,  paludosis,  in  quibus 
morbus  scrophulosus ,  verminosus,  pituitosus  endemi¬ 
ce  grassatur,  intrante  autumno  et  tempestate  nebulosa 
dysenteria  verminosa  observari  licet.  Quamobrem,  si 

homines  refrigerium  subitaneum  admiserint,  dysenteria 
non  simplici  ,  sed  symptomatibus  febris  verminosae  in¬ 
cedente  facillimo  modo  corripiuntur. 

/ 

Distinctio  a  morbis  similibus. 

Dysenteria  cum  pluribus  morbis  similibus  inter¬ 
dum  confundi  posset ,  uti  cum  enteritide,  diarrhoea 
cruenta,  hepatorrhoea ,  haemorrhoidibus  fluentibus  ani, 
et  cholera,  in  quibus  attentio  in  symptomata  essentialia 
directa  omne  dubium  facile  tollit.  Maximam  certe  ana¬ 
logiam  habet 

a)  enteritis ,  cujus  modificatio  dysenteriam  sistit, 
et  ad  quam  dysenteria  sicca  seu  inflammatoria  proxime 
accedit,  a  qua  vero  febri  inflammatoria  continua,  do¬ 
loribus  fixis  continuis,  ardentibus,  pungentibus,  vo¬ 
mitu  et  pertinaci  alvi  obstructione  et  tenesmi  defectu 
discrepat  5 

b)  diarrhoea  cruenta  differt  absentia  febris ,  tor¬ 
minum  et  signorum  dysenteriae  necessariorum,  seces¬ 
su  sanguinis  meraci  absque  tenesmo  5 

c)  hepatorrhoea  est  morbus  sporadicus,  chroni¬ 
cus  et  afebrilis  ex  scleromate,  suppuratione  ,  exulcera¬ 
tione  hepatis  oriundus*, 

d  )  fluxus  haemorrhoidalis  semper  sporadicus  per¬ 
longe  durans ,  afebrilis  ex  mariscarum  praesentia  et  ab¬ 
sentia  dysenteriae  symptomatum  dignoscitur  5 

e)  dysenteriae  discrimen  a  cholera  praeclare  ex¬ 
ponit  P.  Frank.  Vomitus  quidem  etiam  in  principio 
dysenteriae  nonnunquam  observatur,  sed  minus  con¬ 
stans,  minusque  violentus,  et  ad  finem  rarior 5  alvi 
fluxus  multo  frequentiores  5  cholerae  decursus  acutissi¬ 
mus  ,  dysenteriae  vero,  etsi  cito  lethalis  habeantur 
exempla ,  tardior  tamen  ex  ista  observatur  interitus. 

Divisio  dysenteriae. 

Systematica  dysenteriarum  divisio  multis  premi¬ 
tur  difficultatibus.  Praxis  maximop ere  amat  illam,  quae 
respicit  febris  characterem ,  nam  hic  gradum  et  natu¬ 
ram  topicae  adfectionis  accurate  designat,  ut  jam  supra 
memoravi. 

Secundum  characterem  febris  concomitantis  dysen¬ 
teria  omnes  quatuor  characteres  generales  habere  potest, 
et  discedit  sub  hoc  respectu  in  dysenteriam  inflammato^- 
riam,  gastricam,  nervosam  et  putridam. 

Alia  divisio  est  secundum  originem.  Sub  hoc  re¬ 
spectu  distinguitur  dysenteria  sporadica,  epidemica, 
endemica  et  contagiosa. 

Tertia  divisio  respicit  complicationem  et  agnoscit 
simplicem  et  complicatam. 

Quoad  decursum  in  acutam  et  chronicam  per  plu- 
res  menses  extensam  distinguitur. 

Nonnulli  quoque  materiam,  quae  alvo  evacuatur, 
respiciunt,  eamque  in  dysenteriam  albam,  quatenus 
materia  alba,  lymphatica,  concretiones  filamentosae, 
membranaceae  dejiciuntur,  et  in  cruentam,  quatenus 
sanguis  merus,  vel  sero  intime  mixtus,  loturae  carnis 
similis  profluit. 

Aetiologia  et  nosogenia. 

Dantur  auctores,  qui  dispositionem  in  dysenteriam 
denegare  conantur,  suam  opinionem  eo  defendentes, 
quod  d}rsenteria  nulli  aetati,  nulli  sexui,  nullique 
temperamento  parcat,  atque,  etiamsi  viri  prae  feminis, 
adulti  prae  infantibus  ea  corripiantur ,  hanc  differentiam 
in  momentis  excitantibus  ,  quibus  illi  crebrius  exponun¬ 
tur,  esse  quaerendam  dicant  5  etiamsi  experientiam  in 
castris  novas  cohortes  in  supplementum  adductas  ab 

hoc  morbo  citius  veteranis  correptas  fuisse  recusent,  il¬ 
las  solummodo  ea  ex  causa  dysenteria  plexas  fuisse, 
quod  hisce  potentiis  nocivis  non  fuissent  assueti,  assum- 
mentes ,  nihilotamen  minus  tantum  absumus ,  ut  nullam 
in  dysenteriam  dispositionem  adsumainus,  ut  potius  hanc 
longe  lateque  super  populum  per  influxus  cosmicos  , 
nostros  effugientes  sensus ,  esse  diffusam ,  qua  fit ,  ut 
nec  temperamentum ,  nec  sexus ,  nec  aetas  mortales 
certae  terrae  regioni  adstrictos  immunes  reddant,  utque 
morbus  tali  pacto  momentis  procatarcticis  accedentibus 
longe  lateque  per  populum  disseminetur  ,  omni  jure 
agnoscendam  esse  existimemus.  Teste  experientia  com¬ 
pertum  habemus  ,  dysenteriam  sub  fine  aestatis  et  tem¬ 
pore  autumnali,  ubi  dies  calidissimi  saepe  sunt,  noctes 
brevissimae  aeque  calidae,  ad  primam  vero  auroram 
frigidissimi  cadere  solent  rores  ,  ut  plurimum  obser¬ 
vatam  fuisse  grassantem.  Tempestate  nimirum  cali¬ 
da,  plus  minus  humida,  processus  vitalis  acceleratus 
quidem  est  ,  ast  vigore  suo  privatus  ,  incitabilitas 
excedens ,  motus  organici  ipsi  praecipites ,  ast  infirmi 
et  debiles  ,  digestio  segnis  ,  chylificatio  imperfecta , 
character  sanguinis  arteriosus  justo  minus  evolutus, 
se-  et  excretiones  imminutae  et  partim  suppressae, 
transspiratio  cutanea  sola  ultra  normam  adaucta,  nutri- 
tionis  languor,  metamorphosis  regrediens  accelerata, 
humores  rarifacti,  justoque  liquidiores,  fibra  laxa, 
partes  solidae  molliores.  Organismus  ita  constitutus ,  si 
repentinam  subeat  perfrigerationem  ,  vitae  cutaneae 
fervor  subito  infringitur,  turgor,  rubor,  et  cutis  calor 
evanescunt ,  transspiratio  modo  profusa  nunc  supprimi¬ 
tur,  hinc  renisus  vitalis  in  membranarum  systemate  et 
visceribus  cum  his  proxime  nexis ,  praecipue  tractus 
intestinalis ,  ex  oppositionis  dynamicae  lege  ad  gradum 
altiorem  extollitur,  quo  fit,  ut  secretio  tubi  alimentaris 
et  viscerum  vicinorum  adaugeatur ,  qualitas  humorum 

secretorum  mutetur ,  insolita  vitae  sensiferae  et  irrita- 

bilis  hic  locorum  exaltatio  exsurgat.  Hisce  rite  per¬ 
spectis  sequitur  ,  homines  ,  qui  facile  diarrhoea  et  tor¬ 
minibus  e  causis  minimis  corripiuntur ,  dysenteriae  prae 
ceteris  obnoxios  esse  5  hinc  infantes  et  adulti  ex  qua¬ 
cunque  causa  debilitati,  valetudinarii,  qui  profusis 
se  -  et  excretionibus  laborabant ,  praecipue  vero  illi , 
qui  saepius  dysenteria  vexabantur ,  eximiam  in  dysen¬ 
teriam  ostendunt  dispositionem. 

Causae  excitantes .  Experientia  confirmatum  habe¬ 
mus,  praecipuum,  imo  in  quibusdam  casibus  unicum 
refrigerium  corpori  aestuanti  repentine  admissum  sistere 
dysenteriam  excitans  momentum.  Sic  dysenteria  sub  fi¬ 
ne  aestatis  et  tempore  autumnali  praecipue  apud  rusticos , 
si  sub  messi,  fructuum  horraeorum  collectione,  sub 
vindemia  etc.  multum  aestuantes  et  sudantes  per  potum 
egelidum  haustum,  aut  in  humo  decumoentes  sub  fi  1- 
gido  humidoque,  aut  quocunqae  alio  modo  refrigera¬ 
tionem  subitam  admittant ,  ut  plurimum  solet  observari. 
Simili  quoque  modo  inter  servos  nigros  in  Indiae  occi- 
talis  climate  calido  atque  humido  agricultura  occupatos 
exoriri  solet.  Simili  ratione  ad  morbos  castrenses  nu¬ 
merari  meretur ,  quum  nimirum  milites  in  castris  sum¬ 
mis  temperaturae  vicissitudinibus  ,  modo  aeri  aestuan¬ 
ti  ,  modo  rori  et  pluviis  continuis  humido  ut  plurimum 
expositi  sunt ,  quam  ob  rem  non  mirandum ,  quod  facil¬ 
lime  refrigerium  capiant. 

Multum  quoque  fructus  horraei  nondum  maturi 
qua  potentiae  dysenteriam  producentes  a  nonnullis  cri¬ 
minantur  ,  quum  ab  aliis  usus  eorum  in  dysenteria  re¬ 
medium  saluberrimum  praedicetur.  Olar.  P.  Frank 
dicit:  „Qui  dysenterias  iis  adeo  temporibus,  quibus 
aut  nulli  sunt  ex  illis ,  aut  quo  fructus  nec  dum  ulli 
gustari  potuerant,  epidemice  tamen  per  integras  pro¬ 
vincias  grassari  Viderunt  5  illi  non  vano  hanc  causam 
argumento  rejecerunt.^  Celeb.  Strakius,  Tissotus 
fructus  horraeos,  imprimis  succum  uvarum  recentium 

in  dysenteria  adplicandos  esse  collaudant  ,  nec  defuit 
claris.  Zimmermann  ipsos  scopo  prophylactico 
adhibendos  suadere.  Secundum  alios  fructus  horraei  , 
imprimis  immaturi,  acerbi  dysenteriae  ansam  praebent, 
quamvis  etiam  salutarem  suum  effectum  in  eodem  mor¬ 
bo  sub  certis  conditionibus  non  denegent,  id  tamen  cer¬ 
tum,  fructus  horraeos  maturitatem  assequutos  dysen¬ 
teriae  genesi  nec  unquam  favere. 

A  multis  auctoribus  inculpari  solet  per  eminentiam 
aer  corruptus ,  inpurus ,  effluviis  animalium  vel  vege¬ 
tabilium  fracescentium  contaminatus  $  hinc  effluviis  pa¬ 
ludum,  aquarum  stagnantium,  in  quibus  animalium  et 
vegetabilium  putrescentia  solito  observatur,  cloacis, 
sentinis ,  lanienis ,  speluncis ,  locis ,  ubi  post  proelium 
ingens  saepe  cadaverum  humanorum  numerus  equorum¬ 
que  putrescunt,  dysenteriae  origo  adscribi  solet.  Quam¬ 
vis  hic  morbus  in  regionibus  paludosis,  nosocomiis,  mag¬ 
no  aegrorum  numero  impletis,  male  gubernatis,  in  er¬ 
gastulis  omnium  frequentius  exoriri  soleat:  tamen  hic 
locorum  illum  solummodo,  si  influxus  aeris  athmosphae- 
rici  ignoti ,  et  praeprimis  repentina  caloris  cum  frigore 
praecipue  humido  alteratio  suam  contribuant  symbolam, 
initium  suum  capere,  ingentesque  his  sub  circumstantiis 
edere  strages,  experientia  eruditorum  omnis  aevi  com¬ 
pertum  habemus.  Tali  pacto  hasce  substantias  putres¬ 
centes  nequaquam  solas  huicce  morbo  provocando 
pares  esse ,  sed  has  multum  ad  hunc  morbum  producen¬ 
dum  conducere,  ejusdem  periculum,  malignitatem  et 
vim  contagiosam  augere ,  facillimo  modo  deducendum 
erit. 

Causis  occasionalibus  quoque  adnumerari  meren¬ 
tur,  nutrimenta  indolis  malae,  corrupta,  panis  non  sat 
bene  fermentatus  e  farina  putrescente  aut  corrupta  para¬ 
tus,  cibi  animales  putrescentes,  alio  quocunque  modo 
corrupti ,  hepar  plurimorum  animalium ,  aqua  vermibus, 
insectis  scatens,  vinum  e  pomis  paratum  recens,  non 

sat  bene  fermentatum ,  cerevisia  ejusdem  indolis,  aut 
jam  in  acidam  fermentationem  transgressa ,  abusus  me¬ 
dicamentorum  drasticorum,  paucis,  omnes  substantiae, 
quae  irritationem  membranae  intestinorum  mucosae  pro¬ 
vocare  valent. 

Prognosis. 

Dysenteria  nunquam  levis,  sed  plerumque  gravis 
et  periculosus  morbus  est,  qui  neglectus  aut  male  trac¬ 
tatus,  gangraena  lethifera  terminatur.  Praesagium  in 
specie  dependet  a  charactere  febris  comitis,  quae  si 
catarrhosa  aut  rheumatica,  ceteris  paribus ,  meliorem 
eventum  exspectare  licet,  eo  majus  autem  periculum, 
quo  magis  febris  characterem  inflammatorium  assumit, 
et  quo  magis  sub  enteritidis  forma  morbus  adparet}  ma¬ 
xime  autem  verendum ,  si  febris  symptomatibus  cha¬ 
racterem  nervosum  aut  septicum  denuntiantibus  incedit} 
quibus  dysenteria,  quamvis  affectio  localis  non  adeo  sit 
gravis ,  ut  plurimum  lethalis  fieri  solet.  Quandoque 
malum  in  principio  benignam  simulat  diarrhoeam,  pe- 
detentim  vero  malitiose  et  cum  magno  aegrotantis  peii- 
culo  dysenteria  emergit.  Yomitus  biliosus  in  principio 
malum  signum,  si  singultus  in  progressu  accedit,  le- 
thale  est  ,  si  angina  itidem  lethale.  Aphthae  et  difi cul¬ 
tas  deglutiendi  mortem  imminere  denuntiant.  Observa¬ 
tum  est,  intempestive  suppressa  dysenteria  quosdam 
in  epilepsiam ,  alios  in  pleuritidem ,  alios  in  insaniam 
incidisse. 

Interdum  prima  dysenteriae  invasio  quam  plurimis, 
interdum  autem  inverso  ordine  haec  res  incedit ,  vel 
etiam  medio  regnantis  morbi  tempore  major  erit  homi¬ 
num  jactura.  Hyberno  redeunte  gelu  morbus  plerumque 
disparet,  illis  nempe,  quos  chronica  nunc  diarrhoea 
divexat,  exceptis.  Dejectiones,  quo  crebriores  et  pau¬ 
ciores  sunt,  eo  majus  periculum  instat.  Aetas  tenerior, 
provecta  nimis ,  pubertatis  instans  periodus,  graviditas, 

puerperium,  corporis  habitus  debilis,  valetudinarius, 
pusillanimitas  dysenteriae  pericula  augent.  Profluvium 
cruoris  ex  ano  etiam  sat  multi  sub  hujus  morbi  exor¬ 
dio  proficuum  esse  solet.  Ouo  majoribus  cruciantur  do¬ 
loribus  et  quo  majore  tenesmo,  eo  majus  vitae  periculum. 
Omnium  periculosissima  est  dysenteria  sicca.  Si  cu¬ 
tis  hoc  in  morbo  fit  mollis ,  tractabilis  ,  vaporosa ,  vel 
universo  non  viscido  sudore  madescens,  si  urinae  et 
flatus  sonori  facile  secedunt,  spes  sanitatis  adest.  In¬ 
fausta  erit  prognosis ,  dum  vires  cito  labuntur ,  si  pul¬ 
suum  frequentia  atque  debilitas  increscunt,  si  motus 
involuntarii,  carphologia  accedunt,  si  facies  collabitur, 
si  oculorum  splendor  et  acies  amissa  comparent,  si  ae¬ 
ger  soporosus  oris  antro  siccissimo  nigrescente ,  oculis 
semiapertis ,  in  dorso  ,  cruribus  inverecunde  divarica¬ 
tis  jacet ,  si  deleto  sphincteris  ani  officio  ,  alvum  li¬ 
quidam  ,  fuscam ,  subnigram ,  foetidissimam  inscius 
amittit. 


Terminationes  dysenteriae. 

Hae  sunt: 

Imo  in  sanitatem,  criticis  sudoribus  et  urinis  lar¬ 
gis,  sedimentosis,  remissione  torminum,  tenesmo  ra¬ 
riore,  tandem  alvo  foeculenta,  larga,  pultacea,  non- 
n unquam  hydroa  febrili  vel  exanthemate  miliari. 

2do  in  indurationem ,  callositatem,  vel  pseudoor- 
ganisationein  tractus  alimentaris  ex  praecocius  dysen¬ 
teria  suppressa  per  remedia  adstringentia  et  inde  nato 
statu  subinflammatorio  chronico,  sub  quo  parietes  ope 
lymphae  inter  tunicas  intestinorum  effusae  et  coagula¬ 
tae  incrassantur,  unde  pertinaces  alvi  obstructio  nes , 
mariscae  haemorrhoidales,  pseudomembranae  et  polypi, 
unde  secretio  muci  copiosior,  blennorrhoea,  diarrhoea, 
dysenteria  chronica  5  ex  turbata  vero  digestione ,  assi- 
milatione  et  excedente  humorum  lymphaticorum  ex- 


cretione  oriuntur  dyspepsia  ,  tabes  ,  febris  hectica,  hy¬ 
drops. 

3ti0  in  suppurationem  et  exulcerationem,  aut  ex 
aphtis  copiosis,  aut  ex  abscessu  majori,  inde  phthi¬ 
sis  intestinalis,  ascites  saniosus,  diarrhoea  purulenta 5 
sed  rarior  hic  exitus  observatur. 

4to  in  mortem  directam  per  sphacelum ,  qui  exitus 
frequentior  et  semper  locum  habet,  ubi  dysenteria  cito 
necat ,  ad  quam  concludimus  ex  subitanea  cessatione  do¬ 
lorum  prius  constantium ,  vehementium,  admodum  ex¬ 
tensorum  ,  ex  fallaci  inde  provocata  euphoria,  ex  atro 
foetore  excrementorum  dejectorum ,  ex  pulsibus  fre- 
quentissimis ,  minimis  ,  tremulis  ,  intermittentibus ,  ex 
lapsu  virium  praecoci,  deliriis,  animi  deliquiis,  statu 
soporoso,  sudore  frigido.  Mors  indirecta  ex  parte  fe¬ 
bris  per  transitum  in  nervosam,  putridam,  aut  per  mala 
posthuma  exsequitur, 

Necrosco  pia. 

In  cadaveribus  dysenteria  peremtorum  variae  orga^ 
norum  abdominalium ,  praecipue  tubi  intestinalis  muta¬ 
tiones  pathologicae  inveniri  solent,  Raro  ventriculi  et 
intestinorum  tenuium  abnormitates ,  eo  magis  autem  in¬ 
testinorum  crassorum  et  praeprimis  intestini  recti  obser¬ 
vantur.  Saepissime  intestina  adparent  inflata,  muco 
crasso  obducta,  rubra,  inflammata,  sanguine  suffusa, 
exulcerata,  callosa,  indurata,  aut  maculis  rubris  vel 
nigris  obsessa  5  tunica  illorum  villosa ,  gangraena  de¬ 
structa  ,  tubus  intestinalis  coarctatus ,  parietes  illorum 
emolliti  vel  incrassati.  Utplurimum  hepar  inflamma¬ 
tum  ,  tumidum ,  gangraenosum ,  omentum  inflammatum  $ 
pancreas  et  glandulae  lymphaticae  induratae  et  tumidae, 
non  raro,  uti  omentum  exulceratae ,  cavum  abdominis 
sero  foetido  sanguinolento  repletum  solet  inveniri, 

T  h  e  r  a  p  i  a. 

Haec  quoad  indicationes  generales  quidem  in  omni 
casu  eadem  est ,  harum  expletio  vero  admodum  variare 
potest,  pro  singulis  nempe  dysenteriae  speciebas  5  quam 
ob  rem  prius  has  indicationes,  et  quaecunque  in  genere 
sunt  observanda,  induco ,  deinde  vero  tractationem  the¬ 
rapeuticam,  quae  singulis  dysenteriae  speciebus  con¬ 
venit. 

Prima  generalis  indicatio  est:  causam  morbi  occa - 
sionalem ,  si  adhuc  perstaret ,  amovere  ,  vel  saltem  ejus 
vim  infringere .  Omnium  primo  cavendum,  ne  causa 
morbi  identidem  repetatur  5  hinc  praeprimis  necessaria 
est  aequalis  temperatura,  ne  aeger  perfrigerationem , 
quae  in  nullo  fere  alio  morbo  tam  nociva  reperitur,  quam 
in  dysenteria,  capiat.  Hoc  difficili  modo  tamen  propter 
frequentem  alvum  deponendi  necessitatem  fieri  potest, 
qua  ex  causa  suadendum  est,  ut  aegri  dysenteria  de¬ 
cumbentes  in  excipula  supposita  alvum  ponere  jubantur, 
quum  alioquin  continuo  surgentes  facile  refrigerium  de- 
nuo  excipiant.  Ni  hoc  fieri  posset,  aeger  non  nimis 
calide  vestitus  sellam  perforatam  penes  lectum  positam 
adeat.  Aeger  abstineat  ab  omni  potu  frigidiusculo, 
aeris  frequens  instituatur  renovatio,  excretorum  cita 
amotio  procuretur,  separatio  aegrorum,  si  eorum  nume¬ 
rus  major  sit,  jubeatur,  ne  aeri  impuro  putrescenti  pro¬ 
ducendo  et  contagii  evolutioni  occassio  detur.  Quae 
omnes  regulae  magna  cum  praecautione  in  castris,  no¬ 
socomiis  ,  aut  ergastulis,  in  quibus  permulti  saepe  hoc 
morbo  decumbunt,  observandae  erunt. 

Secunda  indicatio  causam  morbi  proximam  tollere 
jubet,  cui  indicationi  diversa  ratione  satisfaciendum  erit, 
nempe  secundum  dysenteriae  diversum  characterem  spe¬ 
cialem,  secundum  gradum,  individui  conditionem  et 
morbi  complicationem.  Qua  ex  causa  hic  morbus  modo 
remediis  diaphoreticis ,  modo  solventibus  et  antibiliosis , 

modo  obvolventibus  et  antiphlogisticis,  modo  per  os  aut 
anum  evacuantibus,  modo  stimulantibus,  roborantibus, 
ipsisque  adstringentibus  sanatur  5  quorum  remediorum 
specialem  indicationem  inferius  curatius  explanatu¬ 
rus  sum. 

Tertia  indicatio  est ,  ut  molimina  critica  rite  diri¬ 
gantur. 

Quarta  indicatio  ad  convalescentiam  refertur.  Prae-, 
cipuum  opus  medici  in  eo  versetur,  ut  morbi  recidivi 
exortum,  quantum  potest,  praecaveat.  Quamobrem 
morbi  evolutionem  aeris  ambientis  puritate ,  victu  nu¬ 
triente,  eupepto  et  salubri,  modico  vinosorum,  amaro- 
aromaticorum  usu  felici  cum  eventu  praecavebitur,  fei- 
mili  ex  ratione  omnis  corporis  exaestuatio ,  temperatu¬ 
rae  vicissitudo ,  omneque  refrigerium  evitentur.  Quum 
autem  non  omnis  dysenteria  crisi  benigna  resolvitur, 
sed  metastasi  saepe ,  aut  metaschematismo  finitur  $  hinc 
etiam  diversa,  quae  exinde  oriuntur  mala,  diversam  ex¬ 
postulant  medendi  rationem. 

Diarrhoea ,  quae  saepe  dysenteriam  sequitur ,  ad 
atonicam  intestinorum  adfectionem  robore  suo  destitu¬ 
torum  pertinet,  quod  omnis  doloris  absentia  demonstia- 
tur.  Indicantur  hoc  in  casu  medicamina  roborantia,  sto¬ 
machica  ;  ast  semper  mitioribus  ascendendo  ad  fortiora 
incipiendum  erit ,  quum  alioquin  notum  sit ,  medicamina 
roborantia  fortiora  nimis  vehementer  ventriculum  et  in¬ 
testina  irritare  et  offendere ,  quum  e  contrario  mitiora 
haec  viscera  stimulo  blandiori  excitent  et  vitalitatem 
eorundem  depressam  erigant.  Magnam  in  hisce  casibus 
laudem  meretur  radix  Arnicae ,  mox  minori ,  mox  ma¬ 
jori  dosi  propinata,  prout  major,  minorve  receptivitas 
exigit.  Non  tamen  desunt  casus  desperati,  in  quibus 
stipticis  quoque  succurrendum  est.  Multum  etiam, 
imo  et  plurimum  a  regimine  diaetetico  artis  regulis  sub¬ 
jecto  erit  exspectandum. 

Dysenteria  chronica,  quae  saepe  dysenteriam  acu¬ 
te  decurrentem  subsequitur,  in  lenta  intestinorum  in¬ 
flammatione  consistens  non  priori  absimilem  curam  ex¬ 
optat. 

Tenesmus  chronicus  secundum  artis  medicae  regu¬ 
las  erit  tractandus.  — 

Hydrops  d}^senteriam  saepenumero  sub  sequens , 
charactere  atonico  incedens .  remediis  diureticis ,  acri¬ 
bus  ,  tonicis  ,  systema  vasorum  tymphaticorum  irritan¬ 
tibus  diverso  modo  cum  aliis  combinatis  felici  saepe 
cum  effectu,  tractabitur. 

Dysuria  aut  ischuria ,  quae  saepe  dysenteriae  co¬ 
mites  sistunt,  characteris  modo  rheumatici,  modo  in¬ 
flammatorii,  aut  per  humorum  secretorum,  inprimis  bi¬ 
lis  acrimoniam  inductae  diversa  medendi  ratione  trac¬ 
tabuntur.  Quae  autem  hujus  morbi  sequelam  sistunt  ex 
metastasi  rheumatica  ortae  characteris  inflammatoriae , 
emulsis  interne  assumtis ,  emollientibus  cataplasmatibus 
ad  pubis  regionem  adplicitis  utplurimum  sanantur. 

Therapia  singulis  dysenteriae  speciebus  conveniens. 

I.  Dysenteriae  inflammatoriae.  Haec  eandem  the¬ 
rapiam  expostulat,  ut  vera  enteritis  ,  et  quidem  eo  ge¬ 
nerosius  antiphlogistice  agendum  erit ,  quo  clarius  sym¬ 
ptomata  inflammatoria  enunciata  sunt.  Tractamen  cum 
venaesectione  incipiendum  ,  cujus  repetitionem  intensio 
morbi  et  robur  individui  designabunt.  Nonnunquam 
detractio  sanguinis  localis  sufficiet,  in  quo  casu  hirudi¬ 
nes  abdominis  parti  doiorificae  aut  ano  adplicantur  5 
effectum  hirudinum  adjuvamus  per  medicamina  antiphlo- 
gistica,  uti  potulenta  refrigerantia,  acidula:  Talia 
sunt:  limonada,  syrupi  aciduli ,  emulsiones,  serum  la¬ 
ctis  ,  fomentationes  et  clysmata  emollientia.  Si  per  hoc 
tractamen  status  inflammatorius  fractus  est ,  tunc  mor¬ 
bus  plerumque  faciem  induit  dj^senteriae  catarrhoso  — 
rheumaticae,  cujus  therapiam  uberius  explanaturus  sum, 


26 


In  sananda  dysenteria  rheumatico  -  catarrhosa 
medicus  sensibilitatem  et  irritabilitatem  intestinorum 
adauctam  compescere  debet;  hinc  tuto  feliciterque  po¬ 
tulenta  mucilaginosa ,  tepidula  propinata,  membranas 
irritatas  et  muco  privatas  obvolventia  adhibentur.  Talia 
medicamenta  sunt :  malva,  althaea,  salep,  verbascum, 
emulsa  amygdalina  ,  seminum  papaveris ,  mucilago 
gummi  arabici,  mixtura  oleosa  cum  gummi  Mimosae 
parata  etc. 

Multum  salutaria  quoque  leniter  diaphoretica: 
sambucina,  aliaque  aromata  leniora,  opium,  pulvis  Do- 
veri,  radix  ipecacuanhae,  quum  tractus  intestinalis 
sensilitatem  nimiam  obstupefaciunt,  tum  diaphoresin 
adjuvant,  observantur.  Quodsi  autem  tormina  celerius 
redeunt,  minusque  perfecte  intermittunt,  quo  validio¬ 
res  motus  febriles,  hinc  quo  major  status  intestinorum 
irritativus  observatur :  eo  magis  necessitas  urget ,  ut 
ab  opiatis,  alterantibus  et  stimulantibus  abstineatur,  et 
solummodo  mucilaginosis  et  lenientibus  morbus  profliga¬ 
tur.  Quodsi  autem  dolores ,  quamvis  graviores  perfec¬ 
te  intermittant,  alvi  dejectiones  crebriores  urgeant,  et 
febris  nulla  adsit,  nullum  habetur  medicamen  opio  prae¬ 
stantius.  Externe  enemata  emollientia ,  involventia , 
sedantia,  tepidule  et  pauca  quantitate  injecta,  cata¬ 
plasmata  emollientia  abdomini  admota,  unguenta  oleo¬ 
sa,  anodyna,  abdomini  illinita,  nec  non  balnea  tepi¬ 
da  bis  de  die  in  usum  vocata  optime  conducunt.  Regi¬ 
men  diaeteticum  respicientes  ,  curandum  est,  ut  aer 
purus  sit ,  siccus,  moderate  calidus ;  ut  aeger  fruatur 
solummodo  jusculis  carnium  tenuibus ;  in  lecto  sufficien¬ 
ter  tectus  decumbat,  utque  ipsi  vas  suppositorium  pro 
singula  evacuatione  in  lectum  porrigatur. 

Dysenteria  biliosa  complicationem  cum  polycholia 
sistit ,  quae  adfectionem  intestinorum  crassorum  aut  su¬ 
stinet  aut  exacerbat. 


27 


Prima  indicatio  est  ,  morbum  complicatum  simpli¬ 
cem  reddendi  ,  quod  fit  per  emetica  vel  cathartica  vel 
ea  simul  juncta  emeto-cathartica  ,  prouti  sordes  bilio¬ 
sae  aut  sursum  aut  deorsum  urgent. 

Emetica  certe  hic  summi  momenti  sunt,  eoque  ma¬ 
gis  quidem  salutifera  observantur,  quo  prius  adhiben¬ 
tur,  et  nullo  alio  remedio  possunt  suppleri.  Inter  haec 
lpecacuanha  omnino  principem  locum  habet,  cum  sor¬ 
des  biliosas  e  ventriculo  et  intestino  duodeno  directe 
via  brevissima  evacuat  }  quibus  evacuatis,  remediis  aliis 
viam  pandit,  cutis  functionem  spasmos  solvendo  resti¬ 
tuit,  et  ulteriori  humorum  deorsum  vergentium  nisui 
obstat,  motum  peristalticum  invertendo,  quo  nimiam 
virium  jacturam  moderat}  tandem  id  emolumenti  adhuc 
habet,  quod  vires  vitales  longe  minus,  quam  tart.  emet, 
et  purgantia  prosternat.  Quae  omnia  certe  summas  lau¬ 
des  illi  jure  conciliant.  Nihilosecius  saepius  etiam 
tart.  emeti  cum  ea  jungendus,  vel  etiam  solus  in  solu¬ 
tione  exhibendus,  ubi  nempe  individuum  magis  torpi¬ 
dum  coram  habemus,  et  si  sordes  biliosae  sursum  et 
deorsum  simul  turgent ,  cum  tart.  emet,  et  alvum  simul 
reserando  effectum  emeto  -  eatharticum  plerumque  hic 
desideratum  conjungit.  Interdum  etiam  venaesectio  vo¬ 
mitorio  praemittenda,  ubi  nempe  congestiones  ad  caput 
vel  organa  nobiliora  in  subjectis  torosis  et  bene  pastis 
ob  nimiam  concussionem  arcendae  sunt,  ubi  ergo  de¬ 
trimentum  inde  oriundum  avertere  studemus. 

Remedia  cathartica  mitiora  indicantur,  ubi  turge¬ 
scentia  sordium  deorsum  praevalet.  Huc  referuntur  ta~ 
marindi ,  radicibus  graminis  vel  althaea  juncti ,  manna, 
pulpa  cassiae,  cremor  tartari,  tartarus  tartarisatus ,  sal 
ammoniacus ,  calomel,  fructus  maturi  aciduli.  Compli¬ 
catione  hac  biliosa  sublata,  dysenteria  simplex  remediis 
prius  recensitis  tractanda  est. 

Dysenteria  maligna  therapiam  expostulat  stimu¬ 
lantem,  ubi  energia  systematis  nervorum  praeprimis  la- 

befactata  est  ?  in  hoe  casu  valeriana,  angelica  etc.  in¬ 
dicantur  ^  aut  roborantem  ,  si  totus  organismus  valdo- 
pere  debilitatus  est ,  praevalenti  laxitate  organorum  ir¬ 
ritabilium  ,  hic  cortex  peruvianus,  cascarillae  ,  simaru- 
ba e,  colombo,  lichen  islandicus,  nec  non  radices  ami¬ 
cae,  quae  alvum  pedetentim  et  lente  coercent  et  tor¬ 
mina  componunt,  optimo  successu  adbibentur 5  inter¬ 
dum  antisepticam ,  si  nempe  nisus  humorum  diversorum 
in  colliquationem  animadvertitur,  tunc  acida  praep rimis 
mineralia,  ut  acidum  sulfuricum,  nitricum,  muriaticum 
in  usum  trahenda;  si  aegris  summa  virium  exhaustione 
consumtis  sanguis  largus  meracus  abit,  ipsa  stiptica 
expostulantur,  uti  alumen,  radix  tormentillae,  bistor- 
tae,  succus  catechu,  radix  ratanhiae  etc.  Si  tormina 
gravissima,  sensilitas  tractus  intestinalis  summa,  me- 
teorismus,  tenesmus  molestissimus  et  excretiones  alvi¬ 
nae  continuae  adsunt ,  nullum  efficacius  opio  habetur 
medicamen.  Si  phlogosis  intestinorum  insimul  adest, 
non  alia,  quam  antlphlogistica  medendi  methodus  in 
usum  vocanda  erit.  Aliae  combinationes  correspon- 
dentibus  medicaminibus  profligandae  erunt. 

Cura  dysenteriae  verminosae  et  pituitosae  partim 
ex  supra  dictis,  partim  ex  cura  febris  pituitosae  et  ver¬ 
minosae  facile  elucet. 

Theses  defendendae* 


I. 


on  omne  contagium  morbum  producit  ,  et  non  omnis 
morbus  contagiosus  e  contagio  oritur. 


II. 


Formula  nimis  composita  dubium  de  firmitate  diagnoseos 
movet. 


III. 


Medicus  practicus  absque  theoria  caecus, 

IV. 

Clima  fons  praecipuus  characteris  populorum. 

V, 

In  cura  infantum  remedia  externa  vix  non  semper  in¬ 
ternis  praeferenda. 


In  inquisitione  forensi  medicinali  quaestiones  proferre , 
medici  est,  non  judicis, 

VII. 

Medicus  rationalis  chemiae  studio  carere  non  potest. 

VIII. 

Cystotomia  lateralis  hj^pogas tricae  ceteris  paribus  prae¬ 
ferenda. 

IX. 

Oculus  speculum  corporis  et  animi. 

X. 

Musicae  vis  in  multis  morbis  salutaris. 

XI. 

Studium  medicinae  nonnisi  morte  finiendum. 

XII. 

Potus  arabicus  saepe  majora  ponit  obstacula  in  praxi 
medica,  quam  morbus  ipse. 

<  XIII. 

Non  omne  penis  ulcus  syphiliticum. 

XIV. 

Effectus  actionis  medicamentorum  in  sano  multopere  dif¬ 
fert  ab  illa  in  aegro. 


